หุ้นยุโรปปิดพุ่งรับแบงก์ชาติอังกฤษหั่นดอกเบี้ย-เพิ่มวงเงิน QE
ตลาดหุ้นยุโรปปิดบวกเมื่อคืนนี้ (4 ส.ค.) ขานรับธนาคารกลางอังกฤษที่ตัดสินใจปรับลดอัตราดอกเบี้ยลงสู่ระดับต่ำสุดเป็นประวัติการณ์ พร้อมกับเพิ่มวงเงิน QE
5 ส.ค. 2559

สำนักข่าวอินโฟเควสท์รายงานว่า ดัชนี Stoxx Europe 600 ปรับตัวขึ้น 0.7% ปิด (4 ส.ค.) ที่ 337.84 จุด, ดัชนี CAC-40 ตลาดหุ้นฝรั่งเศสปิดที่ 4,345.63 จุด เพิ่มขึ้น 24.55 จุด หรือ 0.57%, ดัชนี DAX ตลาดหุ้นเยอรมันปิดที่ 10,227.86 จุด เพิ่มขึ้น 57.65 จุด หรือ 0.57% และดัชนี FTSE 100 ตลาดหุ้นลอนดอนปิดที่ 6,740.16 จุด เพิ่มขึ้น 105.76 จุด หรือ +1.59%
ตลาดหุ้นยุโรปปิดบวก หลังจากธนาคารกลางอังกฤษมีมติปรับลดอัตราดอกเบี้ยลง 0.25% สู่ระดับ 0.25% ซึ่งเป็นระดับต่ำสุดเป็นประวัติการณ์ ในการประชุมเมื่อวานนี้ ซึ่งเป็นการปรับลดอัตราดอกเบี้ยครั้งแรกในรอบกว่า 7 ปี นอกจากนี้ ธนาคารกลางอังกฤษยังได้ประกาศฟื้นโครงการซื้อพันธบัตรตามมาตรการผ่อนคลายเชิงปริมาณ (QE) ในวงเงิน 6 หมื่นล้านปอนด์ โดยการเพิ่มวงเงิน QE อีก 6 หมื่นล้านปอนด์ในการประชุมครั้งนี้ จะส่งผลให้วงเงินรวมในโครงการอยู่ที่ระดับ 4.35 แสนล้านปอนด์
หุ้นกลุ่มธนาคารดีดตัวขึ้น โดยหุ้นเอชเอสบีซี โฮลดิงส์ พุ่งขึ้น 2.6% หุ้นสแตนดาร์ด ชาร์เตอร์ พุ่งขึ้น 5.2% หุ้นกลุ่มพลังงานปรับตัวขึ้นตามราคาน้ำมัน โดยหุ้นลันดิน ปิโตรเลียม ทะยานขึ้น 6.1% หุ้นเรพซอล ปรับขึ้น 3.4% และหุ้นซับซี ปรับตัวขึ้น 2.6% หุ้นซีเมนส์ เอจี ทะยานขึ้น 4.5% หลังจากบริษัทรายงานผลประกอบการไตรมาสเม.ย.-มิ.ย. ปีงบการเงิน 2559 เมื่อวานนี้ โดยระบุว่ามีกำไรสุทธิ 1.33 พันล้านยูโร (1.48 พันล้านดอลลาร์) ลดลงเล็กน้อยเมื่อเทียบกับ 1.36 พันล้านยูโรในไตรมาสเดียวกันปีที่แล้ว แต่สูงกว่าคาดการณ์ของนักวิเคราะห์ที่ 1.2 พันล้านยูโร